b'\n_START_ARTICLE_\nPrim-ministrul Finlandei\n_START_SECTION_\nProcedura\n_START_PARAGRAPH_\n\xc3\x8en temeiul dispozi\xc8\x9biilor Constitu\xc8\x9biei Finlandei, pre\xc8\x99edintele nume\xc8\x99te un prim-ministru, dup\xc4\x83 ce partidele din parlament au negociat distribuirea de mandate \xc3\xaen noul Consiliu de Stat \xc8\x99i programul guvernului. Parlamentul trebuie s\xc4\x83-l valideze pe prim-ministrul nominalizat cu o majoritate absolut\xc4\x83 \xc3\xaentr-un vot de \xc3\xaencredere \xc3\xaen care nu sunt \xc8\x99i\xc2\xa0al\xc8\x9bi candida\xc8\x9bi. \xc3\x8en cazul \xc3\xaen care candidatul nu prime\xc8\x99te suficient sprijin, urmeaz\xc4\x83 o nou\xc4\x83 rund\xc4\x83 de negocieri \xc8\x99i o a doua numire de c\xc4\x83tre pre\xc8\x99edinte. Dac\xc4\x83 nici cel de-al doilea candidat nu reu\xc8\x99e\xc8\x99te s\xc4\x83 c\xc3\xa2\xc8\x99tige o majoritate absolut\xc4\x83, se \xc8\x9bine un al treilea vot \xc3\xaen care orice membru al parlamentului poate s\xc4\x83 desemneze un candidat; \xc3\xaen aceast\xc4\x83 rund\xc4\x83,\xc2\xa0pluralitatea\xc2\xa0este suficient\xc4\x83 pentru alegerea ca prim-ministru. Delegarea oficial\xc4\x83 de c\xc4\x83tre pre\xc8\x99edinte urmeaz\xc4\x83 dup\xc4\x83 alegerea din Parlament._NEWLINE_Procedura de mai sus a fost folosit\xc4\x83 prima dat\xc4\x83 pentru a o alege pe\xc2\xa0Anneli J\xc3\xa4\xc3\xa4tteenm\xc3\xa4ki \xc3\xaen func\xc8\x9bia de premier \xc3\xaen anul 2003. Anterior se presupunea c\xc4\x83 pre\xc8\x99edintele va nominaliza candidatul care \xc3\xaentr-o a treia rund\xc4\x83 de vot ar fi ob\xc8\x9binut o majoritate relativ\xc4\x83, de obicei, liderul celui mai mare partid. \xc3\x8enainte ca noua constitu\xc8\x9bie s\xc4\x83 fie adoptat\xc4\x83, competen\xc8\x9ba formal\xc4\x83 de a numi prim-ministrul \xc8\x99i restul Consiliului de Stat era privilegiul pre\xc8\x99edintelui, care era liber s\xc4\x83 se abat\xc4\x83 de la principiile\xc2\xa0parlamentare, de\xc8\x99i mini\xc8\x99trii numi\xc8\x9bi trebuia s\xc4\x83 aib\xc4\x83 \xc3\xaencrederea parlamentului._NEWLINE_\xc3\x8en mod oficial, prim-ministrul \xc3\xaei nume\xc8\x99te pe ceilal\xc8\x9bi membri ai Consiliului de Stat, care sunt, apoi, cu acordul Parlamentului, numi\xc8\x9bi de c\xc4\x83tre pre\xc8\x99edinte. \xc3\x8en practic\xc4\x83, locurile sunt \xc3\xaemp\xc4\x83r\xc8\x9bite \xc3\xaentre partide \xc3\xaen timpul negocierilor pentru formarea guvernului, astfel \xc3\xaenc\xc3\xa2t candidatul la func\xc8\x9bia de premier trebuie s\xc4\x83 ia \xc3\xaen considerare opiniile partidelor participante \xc8\x99i nu poate desemna sau elimina pe oricine dore\xc8\x99te.\n_START_SECTION_\nIstoria\n_START_PARAGRAPH_\n\xc3\x8en 1918, Senatul Finlandei\xc2\xa0a fost transformat \xc3\xaen Consiliul de Stat al Finlandei, \xc8\x99i func\xc8\x9bia de vicepre\xc8\x99edinte al Diviziei Economice a fost transformat\xc4\x83 \xc3\xaen cea de prim-ministru. Kes\xc3\xa4ranta, situat \xc3\xaen cartierul\xc2\xa0Meilahti din\xc2\xa0Helsinki, a devenit re\xc8\x99edin\xc8\x9ba oficial\xc4\x83 a prim-ministrului Finlandei \xc3\xaencep\xc3\xa2nd cu 1919._NEWLINE_De-a lungul independen\xc8\x9bei sale, declarate \xc3\xaen 1917, Finlanda a avut 72 de cabinete. Cea mai lung\xc4\x83 durat\xc4\x83 au avut-o cele dou\xc4\x83 cabinete ale prim-ministrului\xc2\xa0Paavo Lipponen (Lipponen I\xc2\xa0\xc8\x99i Lipponen II), ambele dur\xc3\xa2nd c\xc3\xa2t \xc3\xaentreaga legislatur\xc4\x83, adic\xc4\x83 1464 de zile.'